รัฐมนตรีประจําสํานักนายกรัฐมนตรี เผยความคืบหน้าการทำงานของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19)
รัฐมนตรีประจําสํานักนายกรัฐมนตรี เผยความคืบหน้าการทำงานของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19)นายเทวัญ ลิปตพัลลภ รัฐมนตรีประจําสํานักนายกรัฐมนตรี เปิดเผยถึงการประชุมศูนย์บริหารสถานการณ์โควิด-19 หรือ ศบค. เมื่อวานนี้ 30 มีนาคม 2563 ที่ประชุมได้หารือการใช้มาตรการต่างๆ หลังประกาศสถานการณ์ฉุกเฉิน โดยจะมีการปรับเปลี่ยนระบบผลิตหน้ากากอนามัยในประเทศเป็นรูปแบบใหม่ โดยในส่วนของการบริหารจัดการหน้ากากอนามัยที่ผลิตได้วันละ 2.3 ล้านชิ้นต่อวันนั้น จะแบ่งเป็นการกระจายหน้ากากอนามัยเน้นไปใช้ทางการแพทย์เป็นหลักและไปยังทุกจังหวัด โดยกระทรวงสาธารณสุข จะเป็นผู้จัดสรรให้กับบุคลาการทางการแพทย์ ทั้งภาครัฐและเอกชน ด้านมาตรการห้ามการถ่ายทอดการแข่งขันมวยผ่านสื่อ การจัดกิจกรรมสังสรรค์ เพื่อป้องกันการรวมกลุ่มกัน หยุดการแพร่ระบาดของเชื้อ ส่วนกรณีที่มีข่าวว่าเจ้าหน้าที่ของศูนย์ ศบค. ติดเชื้อโควิด-19 ขณะนี้อยู่ระหว่างการตรวจสอบ ในเบื้องต้นจะมีการทำความสะอาดภายในศูนย์ และมีมาตรการเข้มข้นต่อบุคลากรในการใส่หน้ากากอนามัยและเว้นระยะห่างในการนั่งทำงานทั้งนี้ขอความร่วมมือจากพี่น้องประชาชนให้ช่วยกัน หลีกเลี่ยงการพบปะสังสรรค์ ไม่ออกไปไหน อยู่บ้าน หยุดเชื้อ เพื่อชาติ ทางรัฐบาลจะทำหน้าที่ทำทุกอย่างอย่างเต็มที่